stanford-oval/wikipedia huggingface dataset:
פבל פסטל
קריירה צבאית

בשנים 1810–1811 פסטל היה תלמיד ב"פאג'סקיי קורפוס" (ברוסית: Пажеский Корпус), בית ספר יוקרתי לקצינים, אותו סיים בהצטיינות בדרגת סגן-משנה (прапорщик) ונשלח לשרת בחטיבה הליטאית של המשמר הקיסרי הרוסי. הוא לקח חלק במלחמת רוסיה-צרפת (1812) ובמערכות ההמשך שלה באירופה בשנים 1813–1814. הוא נפצע קשה בקרב בורודינו, ועל מעשיו בקרב זה קיבל אישית את "חרב הזהב של גבורה" מידיו של המפקד העליון של צבא רוסיה, פילדמרשל מיכאיל קוטוזוב. פסטל המשיך להצטיין בהמשך המערכה באירופה בקרבות דרזדן, קולם ולייפציג, בתפקיד השליש של הגנרל פיוטר ויטגנשטיין. פסטל סיים את המלחמה בגיל עשרים בדרגת רב-סרן (поручик) עם חמישה עטורי כבוד רוסיים, אוסטריים ופרוסיים.
בשנת 1818 יחד עם ויטגנשטיין, מפקד הארמייה השנייה, עבר פסטל לעיר טולצ'ין שם התמקם המטה של הארמייה. בשנת 1821 ייסד פסטל בטולצ'ין את "אגודת הדרום" של הדקבריסטים. ב-1821 הוא קיבל דרגת אלוף-משנה ונתמנה למפקד חטיבת ויאטסקי של חיל הרגלים הרוסי. ב-1823 בעקבות הופעתה המרשימה של החטיבה שלו במסדר המלכותי, זכה פסטל לשבחים מפיו של הצאר אלכסנדר הראשון, אותו צאר שפסטל תכנן להדיח ולהרוג, וקיבל לבעלותו במתנה כ-30 אלף דונם של קרקע חקלאית.
חייו כדקבריסט

בשנת 1816, פסטל הצטרף כחבר לאגודה סודית בשם "איחוד הישועה", האגודה הפוליטית הראשונה של תנועת הדקבריסטים, והיה שותף לכתיבת התקנון שלה. ב-1818 פסטל היה אחד ממארגניה של אגודה סודית נוספת בשם "איחוד השגשוג". הוא הטיף לשיטה הרפובליקנית כשיטת המשטר ברוסיה העתידית ובכך הניח את היסוד למסורת הרפובליקנית בתנועת השחרור הרוסית. בו בזמן, קידם פסטל רעיון לחיסולו של הצאר וכל בני המשפחה המלכותית. הוא תכנן לבצע מהפך צבאי בבירה ולייסד גוף שלטוני דיקטטורי אשר ימשול במדינה במשך כעשור, על מנת למנוע מלחמת אזרחים ולאפשר ביצוע הדרגתי של הרפורמות המתוכננות. עם זאת, בהתייעצויות שניהל ב-1820 בסנט-פטרסבורג עם מנהיגי הקושרים האחרים הוא נשאר במיעוט בנוגע לרצח המשפחה המלכותית ולכינון דיקטטורה. לצד חילוק הדעות בין הקושרים, כולם הכירו בעוצמת האינטלקט, כושר המנהיגות והכישרון הארגוני של פסטל. היסטוריונים רבים רואים בו את המנהיג הבולט בקרב מנהיגי הדקבריסטים. לדוגמה, ו. א. קלוצ'בסקי, אחד ההיסטוריונים הגדולים של רוסיה, מכנה את פסטל "הראש הכי ענייני באגודה החשאית".
במרץ 1821, אחרי פירוק עצמי של "איחוד השגשוג" הוא ייסד את "האגודה הדרומית" של התנועה הדקבריסטית. חבריה של האגודה היו קציני הארמייה השנייה שהמטה שלה נמצא בטולצ'ין. הודות לכריזמטיות, כוח השכנוע וההחלטיות של פסטל הוא הפך למנהיג האגודה. הוא הצליח לשכנע את כל חברי האגודה לקבל את הדרך הרפובליקנית שלו. עקב מינויו באותה שנה למפקד חטיבת ויאטסקי פסטל נאלץ לעזוב את טולצ'ין ולהתגורר רוב הזמן בחטיבה שלו בגוברניית (מחוז) קייב השכנה, מה שלא מנע ממנו להמשיך ולהנהיג את האגודה. פסטל דגל באיחוד בין האגודה שלו לבין "האגודה הצפונית" שפעלה בפטרסבורג (ותמכה ברעיון של מונרכיה חוקתית) ואף נסע בשנת 1824 לבירה כדי לנסות וליישם את האיחוד, אך מאמציו לא הועילו.
חייו כדקבריסט > תוכנית "רוסקאיה פרבדה"

החל ב-1821, פסטל עבד על פרויקט הרפורמות החברתיות והכלכליות ברוסיה, לו הוא קרא מאוחר יותר "רוסקאיה פרבדה" ("האמת הרוסית" - Русская Правда), שתאושר גם כתוכנית פוליטית. תוכנית זו כללה דרישה לשחרור מיידי של איכרים צמיתים על חלקות האדמה שלהם, הטלת מגבלות על זכויות בעלי האחוזות, יצירת קרנות קרקע ציבורית ופרטית, שוויון מלא של כל האזרחים בפני החוק וזכות הצבעה לכל אוכלוסיית הגברים מעל גיל 20.
פסטל היה תומך נלהב של רעיון הרפובליקה ושל מדינה ריכוזיות. לפי "רוסקאיה פרבדה" שנקרא "החוקה.צו המדינה" (Конституция. Государственный Завет), את התפקיד של גוף החקיקה הייתה אמורה למלאה אספה עממית חד-תאית "נרודנוייה ווצ'ה" (Народное Вече) שמנה 500 איש. גוף בשם "דרז'אבניה דומה" (Державная дума), שאמור היה לכלול 5 אנשים, הוכרז כרשות המבצעת. בתור הרשות השופטת היה אמור לפעול "וורכובניי סובור" (Верховный собор) על 120 אנשיו. ב-1825 פסטל ניהל משא ומתן עם האגודה הפטריוטית הפולנית, בו נדונה האפשרות של פעולה מהפכנית משותפת.
בתוכנית הרפורמות פסטל נתן את דעתו גם על הבעיה היהודית. בדומה לכמה מדינאים באותה תקופה, הוא ראה בבדלנות היהודית בעיה לאימפריה הרוסית. הוא הציע שני פתרונות לבעיה: לשכנע את ההנהגה היהודית לפעול לכיוון של אינטגרציה גדולה יותר של היהודים בתוך החברה הרוסית, או לחלופין, לעזור ליהודים להקים מדינה משלהם על טריטוריה של האימפריה העות'ומאנית. הוא אף הציע להקצות למטרה הזאת כוח צבאי מסוים, אם כי ציין שהפתרון השני קשה יותר לביצוע.
ב-13 בדצמבר 1825, יום אחד לפני מרד הדקבריסטים בפטרסבורג, נעצר פסטל בטולצ'ין בעקבות מכתב הלשנה של אחד מקציני החטיבה שלו. לאחר החקירה והמשפט הוא נדון למוות ונתלה עם עוד ארבעה דקבריסטים במבצר פטרופבלובסקיה ביולי 1826, על אף שהיה היחיד מכל החמישייה שלא השתתף בהתקוממות ולא ירה באיש. עובדה זאת יכולה ללמד על כך שהשלטונות ראו בו את האידאולוג והמארגן הראשי של תנועת המרי.
דמותו של פסטל בהיסטוריוגרפיה הרוסית

כמעט שאין ויכוח בין ההיסטוריונים על כך שפסטל היה הדמות המשמעותית ביותר בקרב הדקבריסטים. אולם במשך השנים שעברו מאז האירועים, השתנו הערכות החוקרים על אופיו ועל המניעים לפעולותיו.
למרות הכריזמתיות ומעלותיו האינטלקטואליות של פסטל, הדעות עליו בקרב בני זמנו היו חלוקות ורבים מהם החזיקו בדעה שלילית עליו. הרבה מחברי תנועת הדקבריסטים בסנט פטרסבורג, כמו קונדראטי רילייב וטרובצקוי ממנהיגי "האגודה הצפונית", ייחסו לו שאיפות של דיקטטור והאשימו אותו ב"בונפרטיזם". נ.א. גרץ', סופר ועיתונאי רוסי שהכיר אישית כמה מהקושרים הדקבריסטים, כתב בספר זיכרונותיו על תפקידו של פסטל בתנועת הדקבריסטים כך: "מה היו מטרותיו? למיטב שיפוטי הן היו אישיות ואנוכיות. רצונו היה לצור מהומה ולנצל אותה לתפיסה לידיו את השלטון."
בשנות ה-50 של המאה ה-19 אלכסנדר הרצן, סופר והוגה דעות רוסי, הנחיל בחברה הרוסית הליברלית דעה מאוד חיובית על פסטל כגיבור ולוחם חופש. הרצן סבר שפסטל היה האישיות הבולטת בין כל חברי האגודות החשאיות. דעותיו של הרצן על פסטל עצבו את דימויו בעיני החוגים הליברליים הרוסים בעשורים הבאים.
כחצי מאה מאוחר יותר, ולדימיר לנין, מנהיג מהפכת אוקטובר, העלה על נס את התנועה הדקבריסטית, ובכך נתן את הטון לדורות של היסטוריונים סובייטיים בכל הנוגע לדקבריסטים בכלל ולפסטל, כמנהיגם הבולט, בפרט. בתקופה זו הגישה החיובית והמתלהבת בהערכת דמותו של פסטל כמהפכן גיבור, הייתה הגישה השלטת ואף היחידה. לדוגמה, כך כותבת מ.ו. נצ'קינה, חוקרת סובייטית מובילה בנושא הדקבריסטים, על "רוסקאיה פרבדה", פרויקט החוקה של פסטל: "זוהי האנדרטה הגדולה ביותר למורשת המהפכנית של הרבע הראשון למאה ה-19... "רוסקאי פרבדה" חדורה באהבת מולדת חמה, אותה פסטל העריך מעל הכל".
לאחר הסתלקותו של השלטון הסובייטי, כאשר ירד עול הצנזורה והתאפשרה גישה חופשית יותר לארכיונים, עמדת החוקרים על אישיותו של פסטל החלה להסתמך יותר על עדויות בני תקופתו והחוקרים החלו לתארו כ"רלטיביסט מוסרי" שעבורו המטרה לעיתים תכופות קידשה את האמצעים.
ראו גם

מרד הדקבריסטים
לקריאה נוספת

מידע על pavel pestel בקטלוג הספרייה הלאומית
הערות שוליים

1 2  כל התאריכים בערך זה מופיעים לפי הלוח היוליאני. לקבלת התאריך בלוח הגרגוריאני יש להוסיף 11 יום לתאריכים במאה ה-18 ו-12 יום לתאריכים במאה ה-19
↑  Немцы в России — Немцы на государственной и военной службе (1), www.genrogge.ru
↑  "Archived copy". אורכב מ-המקור ב-2014-07-14. נבדק ב-2014-06-08. {{cite web}}:  (עזרה)
↑  О.Киянская, [library.khpg.org/files/docs/1385716771.doc Павел Пестель: офицер, разведчик, заговорщик], Moskva: Paralleli, 2002, עמ' 29
↑  Нечкина М.В, Декабристы, Наука, 1982, עמ' 57
↑  О.Киянская, [library.khpg.org/files/docs/1385716771.doc .Павел Пестель: офицер, разведчик, заговорщик], Moskva: Paralleli, 2002, עמ' 197
↑  Нечкина М.В, Декабристы, Наука, 1982, עמ' 82
↑  .Эйдельман Н.Я, Лунин, Москва: Молодая Гвардия, 1970, עמ' 15
↑  .Ключевский В.О, Курс русской истории, Т.5, Москва: Издательство социально-экономической литературы, 1958, עמ' 257
↑  О.Киянская, [library.khpg.org/files/docs/1385716771.doc Павел Пестель: офицер, разведчик, заговорщик], Moskva: Paralleli, 2002, עמ' 87
↑  Solzhenit︠s︡yn, Aleksandr Isaevich, 1918-2008., Солженицын, Александр Исаевич, 1918-2008., Dvesti let vmeste (1795-1995), Moskva: Russkiĭ putʹ, 2001-2002, עמ' 73
↑  Воспоминания о моей жизни - Греч Николай :: Режим чтения, royallib.com
↑  Нечкина М.В, Декабристы, Наука, 1982, עמ' 74
↑  О.Киянская, [library.khpg.org/files/docs/1385716771.doc .Павел Пестель: офицер, разведчик, заговорщик], Moskva: Paralleli, 2002, עמ' 10
| --- | --- |
בקרת זהויות :  NLI: 987007266408505171  PLWABN: 9810701346605606  BIBSYS: 90350521  BnF: cb15064332h (data)  CiNii: DA14199099  GND: 118740121  ISNI: 0000 0000 8195 0171  LCCN: n82149897  NKC: js2005312134  NLG: 309065  NTA: 070887470  RERO: 02-A011364440  SELIBR: 228317  SUDOC: 112045618  VIAF: 5726216   WorldCat (עם VIAF): 5726216 
לוח הזיכרון במקום בו הוצאו להורג חמשת הדקבריסטים בפטרסבורג
הפיג'מות במופע של דובל'ה

| --- | --- |
 סוגה:  קומדיית מצבים לילדים
 יוצרים:  יוני גרא, טמירה ירדני, עודד פז, אילן רוזנפלד, קובי פרג'
 כותבים:  עמית בר ניר, יוני גרא, אלעד קוריש
 בימוי:  יוני גרא
 שחקנים:  קובי פרג', אילן רוזנפלד, דנה פרידר, עודד פז, יניב פולישוק
 ארץ מקור:  ישראל
 שפות:  עברית 
 מספר עונות:  1
 מספר פרקים:  7
 תוכנית מקור:  הפיג'מות, הפיג'מות בקפה קר סול
 הפקה
 מפיק:  טמירה ירדני דודו ירדני ורד סמין שס
 מפיקים בפועל:  טלי ששון
 חברת הפקה:  טדי הפקות
 עורכים:  יוני גרא
 צלמים:  אבי אורן, יזהר טרמו, אייל וענונו
 בעלי תפקידים נוספים:  ע. במאי: נעמה גוטרמן עיצוב פסקול: ערן שפר
 שידור
 רשת שידור:  HOT VOD Young ,HOT GAMES
 תקופת שידור מקורית:  2009
 
הפיג'מות במופע של דובל'ה הייתה קומדיית מצבים לילדים וסדרת המשך לסדרה "הפיג'מות בקפה קר סול". שתי הסדרות האלו מבוססות על הסדרה "הפיג'מות".
עלילה

הפיג'מות קיבלו תוכנית אירוח בשם "המופע של דובל'ה", דובל'ה (קובי פרג') הוא המנחה של התוכנית והמנהל של אולפן הצילומים. דובל'ה מוצג כבן אדם עצבני ולא רגוע.
דמויות

דובל'ה שפיץ (קובי פרג'): המנחה של התוכנית והמנהל של האולפן. עצבני מאוד.
אילן רוזנפלד: התסריטאי של התוכנית.
דנה פרידר: עובדת באולפנים של דובל'ה בתור פקידה.
עודד פז: עובד באולפנים של דובל'ה. התפקיד שלו הוא למצוא אורחים לתוכנית.
גרי מנדלבאום (יניב פולישוק): עובד בקפטריה של האולפנים.
דמויות > דמויות אורח

מירב פלדמן: הצלמת באולפן שליד האולפן של דובל'ה. חברה באיגוד העיתונאים.
יהודה לוי: בתפקיד אורח
מארינה מקסימיליאן: בתפקיד אורח
ליטל רוזנצוייג: בתפקיד אורח
ראו גם

הפיג'מות
הפיג'מות בקפה קר סול
בית קברות לחיות (סרט, 2019)

| --- | --- |

 מבוסס על:  "בית כברות לחיות שעשועים" מאת סטיבן קינג
 בימוי:  קווין קולש, דניס וידמאייר 
 הופק בידי:  לורנזו די בונאוונטורה, מארק וראדיאן, סטיבן שניידר 
 תסריט:  ג'ף באלר
 שחקנים ראשיים:  ג'ייסון קלארק איימי סימץ ג'ון לית'גו
 מוזיקה:  כריסטופר יאנג 
 צילום:  לורי רוז 
 מדינה:  ארצות הברית 
 חברת הפקה:  Di Bonaventura Pictures
 חברה מפיצה:  אולפני פרמאונט
 שיטת הפצה:  וידאו על פי דרישה 
 הקרנת בכורה:  16 במרץ 2019 (SXSW) ישראל 4 באפריל 2019 ארצות הברית 5 באפריל 2019
 משך הקרנה:  101 דק' 
 שפת הסרט:  אנגלית 
 סוגה:  אימה • על-טבעי • דרמה
 מקום התרחשות:  מיין 
 תקציב:  21 מיליון דולר
 הכנסות:  113.1 מיליון דולר (13 ביוני 2019)
 הכנסות באתר מוג'ו:   petsematary2019
 אתר רשמי
 דף הסרט ב־IMDb
 
בית קברות לחיות (באנגלית: Pet Sematary, בתרגום ישיר לעברית: בית כברות לחיות מחמד) הוא סרט אימה על-טבעי אמריקאי משנת 2019 המבוסס על הרומן "בית כברות לחיות שעשועים" מאת הסופר סטיבן קינג ומהווה את עיבודו השני של הרומן למסך לאחר הסרט משנת 1989. בסרט מככבים ג'ייסון קלארק, איימי סימץ וג'ון לית'גו בתפקידים הראשיים. הסרט עלה לראשונה במהלך פסטיבל SXSW, והוא יצא לאקרנים בבכורה עולמית ב-5 באפריל 2019. בישראל הסרט יצא יום קודם לכן, ב-4 באפריל 2019.
לאחר שלואיס קריד, עובר עם משפחתו לאזור כפרי ושקט במיין, הוא מגלה מתחם קבורה מסתורי הקרוי "בית קברות לחיות". כשטרגדיה מכה בהם, לואיס פונה אל שכנו החביב, ג'אד קראנדל, בבקשת עזרה. אולם במעשה זה, לואיס אינו מודע לכך שהוא התחיל תגובת שרשרת מסוכנת שגורמת לשחרורו של רוע אדיר ובלתי מובן שאת תוצאותיו אי אפשר לשער.
צוות השחקנים

ג'ייסון קלארק - לואיס קריד
איימי סימץ - רייצ'ל קריד
ג'ון לית'גו - ג'אד קראנדל
ג'טה לורנס - אלי קריד
התאומים הוגו לוקאס לבוי - גייג' קריד
אובסה אחמד - ויקטור פאסקו
אליסה ברוק לבין - זלדה גולדמן
הפקה > פיתוח

ב-5 במרץ 2010, הוכרז שעיבוד מחודש לרומן "בית כברות לחיות שעשועים" נמצא בתהליכי פיתוח, ושמאט גרינברג (שכתב את התסריט עבור עיבוד נוסף של קינג, "1408") יכתוב את התסריט. ב-31 באוקטובר 2013, נחשף שהמפיקים לורנזו די בונבנטורה וסטיבן שניידר יפיקו את העיבוד המחודש ושחואן קרלוס פרסנדילו נמצא בהליכי משא ומתן על בימוי העיבוד המחודש.
ב-7 בדצמבר 2017, הוכרז שחברת "פרמאונט" נתנו אור ירוק לעיבוד מחודש שיבוים על ידי דניס וידמאייר וקווין קולש ויתבסס על תסריט מאת ג'ף באלר. די בונבנטורה, וראדיאן ושניידר נשארו על תקן המפיקים.
הפקה > ליהוק

ב-16 באפריל 2018 הוכרז שג'ייסון קלארק לוהק לתפקיד הגברי הראשי של הסרט כלואיס קריד. ב-4 במאי 2018, נודע ג'ון לית'גו הצטרף לצוות השחקנים כג'אד קראנדל. ביוני 2018 הוכרז שאיימי סימץ' לוהקה לתפקיד הנשי הראשי של הסרט כרייצ'ל קריד, שג'טה לורנס לוהקה לדמות הבכורה של משפחת קריד, אלי קריד, ושהתאומים הוגו ולוקאס לבוי לוהקו לדמותו של תינוק המשפחה, גייג' קריד. ב-8 באוקטובר 2018, דווח כי אובסה אחמד לוהק לדמותו של ויקטור פאסקו.
הפקה > צילומים

צילומי הסרט החלו ב-18 ביוני 2018 בטורונטו, אונטריו, קנדה, והסתיימו באוקטובר 2018.
יציאה לאקרנים

במקור, הסרט התעתד לצאת לאקרנים ב-19 באפריל 2019, אך מאוחר יותר הוחלט להקדים את תאריך יציאתו ל-5 באפריל. בישראל הסרט יצא לאקרנים יום קודם לכן, ב-4 באפריל.
הערות שוליים

↑  בתרגום המקורי של היצירה, שגיאת הכתיב בשם נשמרה על מנת לשמר את שמו של הספר במקור (Sematary במקום Cemetery), אך מפיצי הסרט בחרו להפיץ את הסרט בכתיבתו התקנית.
↑  Outlaw, Kofi (March 5, 2010). "'1408' Writer Headed for the 'Pet Sematary' - ScreenRant". Screen Rant. Retrieved June 18, 2018.
↑  Kroll, Justin (October 31, 2013). "'Pet Sematary' Back From the Dead With Director Juan Carlos Fresnadillo (EXCLUSIVE)". Variety. Retrieved June 18, 2018.
1 2  D'Alessandro, Anthony (December 8, 2017). "Paramount Sets 2019 Release For 'Pet Sematary' & 'Instant Family'". Deadline Hollywood. Retrieved June 18, 2018.
↑  Kit, Borys (April 16, 2018). "Jason Clarke in Talks to Star in 'Pet Sematary' Remake (Exclusive)". The Hollywood Reporter. Retrieved May 4, 2018.
↑  Breznican, Anthony (May 4, 2018). "John Lithgow joins the remake of Stephen King's 'Pet Sematary'". Entertainment Weekly. Retrieved May 4, 2018.
↑  Fleming Jr, Mike (June 1, 2018). "Amy Seimetz Female Lead In 'Pet Sematary' Remake". Deadline Hollywood. Retrieved June 1,2018.
↑  Breznican, Anthony (June 21, 2018). "[Meet the kids from the new film version of Stephen King's 'Pet Sematary']". Entertainment Weekly. Retrieved June 21, 2018.
1 2  Squires, John (October 8, 2018). "Obssa Ahmed Plays the New Victor Pascow in Next Year's 'Pet Sematary' - Bloody Disgusting". Bloody Disgusting. Retrieved October 9, 2018.
↑  Trumbore, Dave (June 18, 2018). "'Pet Sematary' Adaptation Starts Filming; First Set Photo Revealed by Co-Directors". Collider. Retrieved June 18, 2018.
↑  Salemme, Danny (June 18, 2018). "Pet Sematary Director Announces Filming Has Begun". Screen Rant. Retrieved October 9, 2018.
↑  McNary, Dave (May 23, 2018). "'Transformers 7' Pulled From Paramount Schedule". Variety. Retrieved June 18, 2018.
↑  דף הסרט באתר "אידיבי".
פין באלור

| --- | --- |

פין באלור ב-2024
 לידה:  25 ביולי 1981 (בן 43) בריי, מחוז ויקלו, אירלנד
 שם במה:  C.T.U ריינג'ר רד פרגל דוויט פין באלור פגסוס קיד (II) פרינס דוויט
 משקל:  86 ק"ג
 גובה:  1.80 מטר
 מקום מגורים:  ברוקלין, ניו יורק, ארצות הברית
 לאום:  אירי
 קריירה מקצוענית:  פברואר 2001 – הווה (כ־24 שנים)
 מאמנים:  אנדרה בייקר ג'וני מוס ג'ון ריאן New Japan Inoki Dojo NWA UK Hammerlock
 ליגות:  WWE
 תרגילי סיום:  Coup de Grâce 1916
 מידע אישי
 בן או בת זוג:  Vero Rodríguez (19 באוגוסט 2019–?) 
 
פרגל דוויט (באנגלית: Fergal Devitt; נולד ב-25 ביולי 1981), הידוע יותר בשם הבמה שלו, פין באלור הוא מתאבק אירי, המופיע בארגון ההיאבקות WWE, בתוכנית הדגל Raw. באלור כיהן כאלוף האוניברסלי הראשון לאחר שגבר על סת' רולינס באירוע סאמרסלאם 2016, אך נאלץ לוותר על החגורה יום לאחר מכן, משום שנפצע בכתפו במהלך קרב זה. בנוסף לכך, באלור התחרה בין השנים 2014 ל-2016 בליגת הפיתוח של ה-WWE, ב-NXT, שם כיהן כאלוף NXT, כזוכה בטורניר הזוגות לזכר דאסטי רודס לצד סמואה ג'ו וכמתאבק השנה וכמתחרה הכללי של השנה (2015).
קריירת היאבקות מקצועית > WWE > אלוף NXT‏ (2014–2016)

ב-15 במאי 2014, נודע שדוויט יחתום על חוזה ב-WWE ושהוא יצטרף ל-NXT, המשמשת כמחלקת הפיתוח של הארגון, ברגע שתהיה לו ויזה. ב-28 ביולי, ה-WWE הכריזו רשמי באופן רשמי שדוויט חתם בארגון. ב-24 בספטמבר, שם הבמה החדש שלו נחשף - פין באלור. שם זה נגזר מדמויות מיתולוגיות איריות. יום לאחר מכן הוא ערך את הופעת הבכורה שלו ב-NXT כשנחלץ לעזרתו של המתאבק הידאו איטמי נגד האסנשיין (קונור וויקטור). בקרב הבכורה שלו ב-23 באוקטובר, הוא ואיטמי ניצחו בקרב זוגות את ג'סטין גבריאל וטייסון קיד. במהלך הפיוד שלהם עם האסנשיין, באלור ואיטמי ניצחו אותם באירוע NXT TakeOver: R Evolution, שנערך ב-11 בדצמבר. בנוסף לכך, באלור הציג את ציור הגוף המסורתי שלו. לאחר מכן, באלור נכנס אל תמונת האליפות של NXT כאשר הוא לקח חלק בטורניר הטוען לכתר, כשבסיבוב הראשון הוא גבר על קורטיס אקסל, בחצי הגמר על הידאו איטמי ובגמר שנערך באירוע NXT TakeOver: Rival על אדריאן נוויל. באלור קיבל את קרב האליפות המיוחל נגד קווין אואנס ב-25 במרץ, אך לא הצליח לזכות בתואר.
לאחר שניצח את טיילר בריז באירוע NXT TakeOver: Unstoppable, שנערך ב-20 במאי, באלור קיבל הזדמנות נוספת לקרב על האליפות נגד אואנס באירוע The Beast in the East אשר נערך בטוקיו, יפן, ובו באלור גבר על אואנס וזכה באליפות ה-NXT. בקרב החוזר ביניהם באירוע NXT TakeOver: Brooklyn, שנערך ב-22 באוגוסט, באלור ניצח את אואנס שוב, הפעם בקרב סולם. באלור התחרה בטורניר הזוגות לזכר דאסטי רודס באוגוסט ביחד עם סמואה ג'ו, כשבסיבוב הראשון השניים ניצחו את הלוצ'ה דרגונס (סין קארה וקאליסטו), ברבע הגמר את אנזו אמורה וקולין קאסידי, בחצי הגמר את סקוט דוסון ודאש ויילדר ובגמר שנערך באירוע NXT TakeOver: Respect את ברון קורבין וריינו ובכך השניים זכו בטורניר. לאחר קרב האליפות שלו נגד אפולו קרוז, ג'ו תקף את באלור והפך לדמות הרעה, מה שהצית את תחילתו של הפיוד בין השניים. באירוע NXT TakeOver: London, באלור שמר על התואר בהצלחה נגד ג'ו. באירוע NXT TakeOver: Dallas, שנערך ב-1 באפריל, באלור שמר שוב על האליפות נגד ג'ו. ב-17 באפריל, באלור הפך לאלוף ה-NXT בעל תקופת הכהונה הארוכה ביותר בהיסטוריה בכך שעקף את שיאו הקודם של נוויל, שעמד על 287 ימים. ארבעה ימים לאחר מכן, באלור איבד את חגורת האליפות בקרב נגד סמואה ג'ו, שנערך במהלך מופע שאינו שודר לטלוויזיה בלוול, מסצ'וסטס, מה שלמעשה סיים תקופת כהונה של 292 ימים כאלוף. באירוע NXT TakeOver: The End, באלור הפסיד לג'ו בקרב החוזר אשר היה קרב הכלוב הראשון מסוגו ב-NXT. הפסד זה סימן את ההפסד הראשון של באלור בסדרת אירועי TakeOver. באלור רשם את קרב ההיאבקות האחרון שלו ב-NXT ב-30 ביולי, כשהתחרה לצד שינסקה נקאמורה בניצחון על בובי רוד וסמואה ג'ו.
קריירת היאבקות מקצועית > WWE > האלוף האוניברסלי‏ (2016–2017)

ב-19 ביולי, באלור הועבר לתוכנית Raw כבחירה החמישית הכללית במסגרת דראפט 2016. את הופעת הבכורה שלו בתוכנית ערך ב-25 ביולי (יום הולדתו ה-35), ובה זכה בהזדמנות להיאבק על האליפות האוניברסלית החדשה באירוע סאמרסלאם, כשבקרב הראשון הוא ניצח בקרב מרובע את רוסב, סזארו וקווין אואנס ובקרב השני הוא ניצח את רומן ריינס (שניצח גם הוא קרב מרובע). באירוע סאמרסלאם, באלור ניצח את סת' רולינס והפך לאלוף האוניברסלי הראשון. לאחר הניצחון, האתר הרשמי של ה-WWE דיווח שבאלור ספג פציעה בכתף במהלך הקרב ובדיקת MRI הראתה שאכן יש לו קרע בשריר הכתף ולמעשה קבעה שהוא יזדקק לניתוח והיעדרות מהזירה לזמן ממושך של ארבעה עד כשישה חודשים. בתוכנית Raw שנערכה יממה לאחר סאמרסלאם, הג'נרל מנג'ר של התוכנית, מיק פולי הודיע שעקב הפציעה הוא יאלץ לקחת מבאלור את האליפות. בזמן השיקום של באלור מהפציעה, הוא הופיע בטורניר אליפות בריטניה 2017.
ב-22 בפברואר 2017, באלור חזר ל-NXT כדי לעזור לשינסקה נקאמורה נגד אנדרדה "סיין" אלמאס ובובי רוד. ב-10 במרץ, באלור ערך את חזרתו לזירה במופע שאינו שודר לטלוויזיה לצד כריס ג'ריקו וסמי זיין בניצחונם על קווין אואנס, סמואה ג'ו וטריפל H. את הופעת החזרה שלו אשר שודרה בטלוויזיה ערך בתוכנית Raw שנערכה יממה לאחר האירוע רסלמניה 33 כשהתחרה לצד היריב שלו לשעבר, סת' רולינס בקרב זוגות נגד קווין אואנס וסמואה ג'ו. השניים ניצחו את האחרונים בקרב זה. במהלך השבועות, באלור רשם ניצחונות בקרבות יחידים על ג'ינדר מהאל וקורט הוקינס. באירוע חוקי אקסטרים, שנערך ב-4 ביוני, באלור התחרה בקרב חוקי אקסטרים מחומש אשר קבע את זהות המועמד לאליפות האוניברסלית נגד ברוק לסנר. קרב זה כלל את סת' רולינס, רומן ריינס, סמואה ג'ו ובריי וויאט, ובו באלור הוא זה שהתעלף ממהלך ההכנעה של סמואה ג'ו, שלמעשה זיכתה אותו בניצחון.
קריירת היאבקות מקצועית > WWE > האלוף הבין יבשתי והמעבר לסמאקדאון (2019)

ב-4 בפברואר, באלור ניצח את ליאו ראש בקרב שהבטיח לו הזדמנות להתחרות עבור האליפות הבין יבשתית. שבוע לאחר מכן, באלור ניצח את דרו מקינטייר כתוצאה מפסילה, שהפכה את הקרב לקרב שלושה נגד שלושה, כשלצידו היו את ברון סטרומן וקורט אנגל וביחד הם ניצחו את דרו מקינטייר, ברון קורבין ובובי לאשלי. באירוע תא ההדחות, שנערך ב-17 בפברואר 2019, באלור ניצח את בובי לאשלי וליאו ראש בקרב האנדיקאפ 2 נגד 1 וזכה באליפות הבין יבשתית לאחר שהצמיד את ראש לניצחון. לילה לאחר מכן בתוכנית Raw, ריקושט חבר לשורות באלור בקרב זוגות, כשביחד הם גברו על לאשלי וראש. ב-25 בפברואר, באלור הגן בהצלחה על התואר נגד ליאו ראש. ב-11 במרץ, באלור הפסיד את התואר בחזרה לבובי לאשלי. שבוע לאחר מכן, באלור וסטרומן ניצחו בקרב זוגות את בובי לאשלי וליאו ראש. ב-25 במרץ, באלור גבר על לאשלי וג'ינדר מהאל בקרב האנדיקאפ 2 נגד 1. באירוע רסלמניה 35, שנערך ב-7 באפריל, באלור הגיע לקרב נגד בובי לאשלי על האליפות הבין יבשתית בתור דמות הדמון שלו (שד), ניצח אותו וזכה באליפות זו בפעם השנייה בקריירה שלו. לילה לאחר מכן בתוכנית Raw, באלור הגן על התואר בהצלחה נגד סמי זיין, שביצע את חזרתו לארגון לאחר שהתאושש מפציעה אשר גרמה לו להיעדר לתקופה ממושכת. ב-15 באפריל, באלור הפסיד לאנדרדה בקרב שאינו היה על התואר. לילה לאחר מכן בתוכנית סמאקדאון, באלור הועבר לתוכנית ביחד עם האליפות כחלק מהסופרסטאר שייק-אפ. באותה התוכנית, באלור ניצח את עלי בקרב שאינו היה על התואר. באירוע The Shield's Final Chapter, שנערך ב-21 באפריל, באלור הגן בהצלחה על האליפות נגד אליאס. יומיים לאחר מכן בתוכנית סמאקדאון, באלור גבר על אנדרדה (שהועבר בחזרה לסמאקדאון) בקרב שאינו היה על התואר. ב-30 באפריל, באלור ועלי ניצחו בקרב זוגות את אנדרדה ורנדי אורטון. ב-14 במאי, באלור התחרה בקרב מרובע נגד עלי, אנדרדה ורנדי אורטון, שבסופו אנדרדה ניצח. באירוע כסף בבנק, שנערך ב-19 במאי, באלור התחרה בקרב הכסף בבנק של הגברים, שבסופו ברוק לסנר ניצח. באירוע סופר שואודאון, שנערך ב-7 ביוני, באלור הצליח להגן על האליפות נגד אנדרדה. ב-9 ביולי, באלור הפסיד לשינסקה נקאמורה בקרב שאינו היה על התואר. במופע המקדים לאירוע חוקי אקסטרים, שנערך ב-14 ביולי, באלור הפסיד פעם נוספת לשינסקה נקאמורה, כשהפעם חגורת האליפות הונחה על הכף, וכתוצאה מכך הוא איבד את התואר. לילה לאחר מכן, באלור הפסיד בקרב יחידים לסמואה ג'ו; לאחר הקרב, באלור הותקף על ידי בריי וויאט, שערך את חזרתו לארגון. ב-30 ביולי בתוכנית סמאקדאון, באלור הפסיד לדולף זיגלר, לאחר שבריי וויאט הסיח את דעתו של באלור. באירוע סאמרסלאם, שנערך ב-11 באוגוסט, באלור הפסיד לבריי וויאט.
קריירת היאבקות מקצועית > WWE > החזרה לרוסטר הראשי (2021–היום)

לאחר חודשיים של היעדרות מן המרקע, באלור חזר ב-16 ביולי בפרק של התוכנית סמאקדאון, כשהתעמת ותקף את סמי זיין. שבוע לאחר מכן בתוכנית, באלור ניצח את אותו זיין ומאוחר יותר באותו הערב, איתגר את האלוף האוניברסלי, רומן ריינס, לקרב על תוארו, שנענה בחיוב על ידי האחרון. ב-6 באוגוסט, באלור גבר על ברון קורבין. ב-3 בספטמבר בפרק של התוכנית סמאקדאון, באלור לא צלח להשיג את האליפות האוניברסלית לאחר שהפסיד לאלוף, רומן ריינס. באירוע חוקי אקסטרים, שנערך ב-26 בספטמבר, באלור, עתה בדמות "הדמון", כשל פעם נוספת בניסיונו לזכות באליפות האוניברסלית לאחר שהפסיד לרומן ריינס. ב-8 באוקטובר בפרק של התוכנית סמאקדאון, באלור ניצח את סזארו במסגרת הסיבוב הראשון של טורניר מלך הזירה. שבוע לאחר מכן בשלב חצי הגמר, הוא השיג ניצחון נוסף, הפעם על פני סמי זיין. לעומת זאת, בקרב הגמר, שהתרחש ב-21 באוקטובר באירוע היהלום שבכתר, באלור הפסיד לאקסבייר וודס. ב-1 בנובמבר בפרק של התוכנית Raw, באלור ניצח את צ'אד גייבל. שבועיים לאחר מכן בתוכנית, הוא נחל הפסד לקווין אואנס. ב-29 בנובמבר בפרק של התוכנית Raw, באלור הפסיד לסת' רולינס. שבוע לאחר מכן בתוכנית, באלור גבר על טי-באר. ב-20 בדצמבר בפרק של התוכנית Raw, באלור ניצח את אוסטין ת'יאורי; מאחורי הקלעים, ת'יאורי תקף את באלור כאות מחאה על ההפסד. באלור הפסיד לאותו ת'יאורי ב-17 בינואר 2022. ב-14 במרץ, באלור נחל הפסד לדמיאן פריסט. ב-18 באפריל, באלור הפסיד את אליפות ארצות הברית לת'יאורי. באירוע גיהנום בכלוב, שנערך ב-5 ביוני, באלור, AJ סטיילס וליב מורגן הפסידו לקבוצת The Judgment Day (אדג', דמיאן פריסט וריאה ריפלי). ב-8 באוגוסט, באלור גבר על ריי מיסטריו. באירוע חוקי אקסטרים, שנערך ב-8 באוקטובר, באלור רשם ניצחון על אדג' במסגרת קרב "אני נכנע".
חיים אישיים

ב-4 ביוני 2019, באלור חשף את מערכת היחסים שלו עם ורוניקה רודריגז, שדרית פוקס. ב-24 באוגוסט, באלור נישא לרודריגז.
דוויט שיחק ככדורגלן כשהיה צעיר, לפני שהחליט להיות מתאבק מקצועי. יש לו חגורה שחורה בהיאבקות הכנעה. דוויט הוא אספן לגו וקורא חוברות קומיקס, ואף צובע את פניו לפני קרבות מסוימים בדמותם של גיבורי קומיקס. כמו כן, דוויט הוא אוהד של קבוצת הפרמייר ליג טוטנהאם הוטספר.